इससे पहले यूपी डीजीपी ने बयान जारी कर कहा है कि बीजेपी के आरोपी विधायक कुलदीप सिंह सेंगर के भाई अतुल सिंह सेंगर को गिरफ्तार कर लिया गया है। लखनऊ की क्राइम ब्रांच की टीम को उनके खिलाफ कुछ सबूत मिले हैं, जिसके आधार पर अतुल को गिरफ्तार किया गया है। डीजीपी ने कहा है कि अतुल सिंह के खिलाफ अब वैधानिक कार्रवाई की जाएगी। गौरतलब है कि उन्‍नाव रेप केस मामले की सुनवाई अब सुप्रीम कोर्ट में होगी। इस मामले में एक वकील की ओर से याचिका दी गई थी, जिसमें उन्‍होंने मामले की जांच सीबीआई से कराने और पीड़‍ित परिवार के लिए मुआवजे की मांग की है। सुप्रीम कोर्ट ने याचिका को सुनवाई के लिए मंजूर कर लिया है। इस पर अगले सप्‍ताह सुनवाई हो सकती है।